Branden Grace op pad na SA ná Covid-19 pa eis | Netwerk24
Deur Jackie Kruger 20 Januarie 2021 19:24
Sy dood is 'n groot skok vir die familie.
Peter Grace Foto: Facebook
So sê Lourenza Grace oor die dood van haar man, Peter (69), aan Covid-19. Die egpaar is die ouers van die Suid-Afrikaans gebore gholfspeler Branden Grace en bekende inwoners van Buffelsbaai naby Knysna, waar hulle 'n restaurant en winkel besit.
Grace sê by navraag Peter is op 31 Desember in die Life Knysna- private hospitaal opgeneem. Hy het voor sy hospitalisering die laaste deel van 'n kwarantyntydperk voltooi toe hy baie siek geword het. Hy is Dinsdag in die hospitaal oorlede.
"Hy was in die intensiewe sorgeenheid op 'n ventilator," sê sy.
Volgens haar was die dokters en verpleegpersoneel van die hospitaal "wonderlik".
Oor begrafnisreëlings sê sy die familie sal 'n private byeenkoms hou en Branden sal dit bywoon. Hy is reeds van Amerika na Suid-Afrika op pad.
Branden kom oorspronklik van die Suid-Kaap en was vroeër jare 'n leerling van die Hoërskool Outeniqua in George. Hy het al verskeie internasionale toernooie gewen. In 2012 het hy vier Europese toernooie en 'n Sonskynreeks-titel gewen.
Peter word oorleef deur sy vrou, twee seuns en 'n dogter.
Huldeblyke vir hom het ook op Facebook ingestroom. Mense het geskryf 'n "groot boom het geval" en dat hy 'n groot leemte laat. Hulle het hom bestempel as 'n wonderlike man, pa, oupa en vriend.